Afrika is ook vir Afrikaners | Netwerk24
Afrika is ook vir Afrikaners
Deur Piet Strauss, Kimberley 18 September 2019 00:00
Barnard Beukman, Beeld-redakteur, se onderhoud (14.9) met Dirk Hermann van Solidariteit is 'n positiewe bydrae tot die gesprek "Suid-Afrika – waarheen?". Hermann se stelling dat hulle wat besluit om hier te bly, moet werk aan oplossings is in die kol. Ons mikpunt is 'n stabiele, regs­beskermde en verantwoorde toekoms vir alle inwoners.
Hermann benadruk talle noodsaaklike sake. Dit sluit in dat Afrikaners van Afrika is. Die naam van ons kultuurgroep en taal sê dit. Ons deelwees van so 'n kultuurgroep lei tot geborgenheid en behoort-aan, onderstreep ons reg om met mekaar in kultuur en leefwyse te assosieer – sonder om ander te ignoreer. Dit is 'n assosiasie wat bydra tot 'n sterk gemeenskapsomgewing vir onder meer die "groter Afrikaanse gemeenskap". 'n Geborgenheid waaroor alle groepe in 'n nierassistiese Suid-Afrika moet kan beskik.
Die geborgenheid stimuleer en versterk ons aandeel aan die groter Suid-Afrikaanse gemeenskap.
'n Waardegedrewe geborgenheid maak ons waardige draers van ons Grondwet van 1996. 'n Geborgenheid wat moontlik deels verklaar hoekom Solidariteit se navorsing wys 85% van Afrikaners wil hier bly. Dat 'n konsentrasie van 'n "kritieke massa" van die Afrikaanse gemeenskap en Afrikaners op 30 plekke in die Republiek 'n sterk gemeenskap met al sy voordele binne die Grondwet skep, is 'n praktiese moontlikheid wat om min "social engineering" vra. Volgens Hermann erken so 'n konsentrasiestrategie die vestigingspatrone van die mense waaroor hy dit het.
Mense wat in Suid-Afrika belê, soos Solidariteit wat sonder staatshulp met 'n nuwe universiteit soos Akademia vir R1,5 miljard en met 'n nuwe kampus van R400 miljoen vir Soltech kom, is hier om te bly. Mense wat in die algemeen en in hul persoonlike sake hier belê, wil bly en nie gly nie. Hulle maak planne om voluit hier te lewe.